酒樓燒鵝瀨粉售$36.8!食客嫌「全部骨」貼圖公審 網民反批西客
正所謂「一分錢一分貨」,食物質素往往和價錢掛勾。日前有食客光顧某酒樓時,點1碗要價36.8元的燒鵝瀨粉,卻不滿燒鵝「全部骨」,要求侍應更換被拒後,「我一話放上網,即刻部長跑過來。即取消」,故貼圖怒稱「仆X酒樓」,揚言「永不回頭」。事主其後將帖文刪除,不過卻被網民截圖重新上載,批評他是「西客」,「都有啲肉」、「貌似係鵝背,唔係骨呀」,並諷刺稱「原隻免切上俾你就最好」。
樓主在facebook群組「香港突發事故報料區及討論區」轉載帖文,調侃稱「$36.8想食人隻燒鵝左髀咩」。就他上傳截圖所示,有食客原於fb另一群組發文,指日前光顧觀塘廣場某酒家,點了1碗標價36.8元的燒鵝瀨粉,不過上桌時卻發現碗中燒鵝「全部骨」,不滿下怒斥「仆X酒樓」。
事主向侍應反映,要求更換卻被拒。直至他威脅要將事件公開到網上,酒樓部長才立刻前來,他亦即時取消下單,稱「免得食口水鼻涕(擔心被加料)」,但就對酒樓大感失望,揚言「永不回頭」。
帖文一出,許多網民質疑是該食客要求過多,直斥其「西客」,「都有啲肉」、「貌似係鵝背,唔係骨呀」、「下午茶時段啲特價湯粉麵,不嬲都隨機俾部位㗎啦」、「最近食過,份量味道還可以喎」、「無錢就咪咁多要求啦」,又揶揄「原隻免切上俾你就最好」。
有留言指出香港食物質素參差又昂貴,感嘆「(港人)北上唔係無原因」,卻被他人反駁「$36.8叫貴,你返大陸啱」。她回覆指,「一分錢一分貨,喺香港要兩分錢先一分貨,反正人哋$36.8就可以食到豐富嘅大餐,呢個價錢喺香港只可以攝牙罅」;惟目前所有帖文已被刪除。
(FB「香港突發事故報料區及討論區」)